CELEX: 62020TN0320
Language: da
Date: 2020-05-27 00:00:00
Title: Sag T-320/20: Sag anlagt den 27. maj 2020 — Mainova Kommissionen

27.7.2020   
            
            
               DA
            
            
               Den Europæiske Unions Tidende
            
            
               C 247/38
            
         
      Sag anlagt den 27. maj 2020 — Mainova Kommissionen
      (Sag T-320/20)
      (2020/C 247/52)
      Processprog: tysk
      
         Parter
      
      
         Sagsøger: Mainova AG (Frankfurt am Main, Tyskland) (ved advokat C. Schalast)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 26. februar 2019, sag M.8871 annulleres.
               
            
                  —
               
               
                  Sagen forenes i henhold til artikel 68(5) i Rettens procesreglement med sager vedrørende den samme afgørelse M.8871 som følge af den indholdsmæssige sammenhæng med henblik på den afgørelse, hvorved sagens behandling afsluttes.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
                  1.
               
               
                  Første anbringende: tilsidesættelse af væsentlige formforskrifter
                  I forbindelse med det første anbringende gøres det gældende, at Kommissionen i den anfægtede afgørelse har tilsidesat væsentlige formforskrifter. Dette omfatter alle proceduremæssige bestemmelser, der skulle overholdes ved udarbejdelsen af den omhandlede retsakt. Navnlig har Kommissionen ved at forhindre sagsøgeren i at udøve sine rettigheder som part tilsidesat almindelige EU-retlige principper. Kommissionen har navnlig blokeret sagsøgerens muligheder for retsbeskyttelse og retsstridigt nægtet sagsøgeren enhver aktindsigt i sagsakterne.
               
            
                  2.
               
               
                  Andet anbringende: tilsidesættelse af Rådets forordning (EF) nr. 139/2004 (1)
                  
                  I forbindelse med det andet anbringende gøres det gældende, at Kommissionen med den kunstige opdeling af sagsøgerens fusionsprojekt har tilsidesat EU-traktaterne og bestemmelserne i EF-fusionsforordningen. Kommissionen har navnlig tilsidesat fusionsretlige procedurebestemmelser og derved ikke eller ikke korrekt taget hensyn til omstændigheder af relevans for afgørelsen. Dette omfatter navnlig en ukorrekt opfattelse af den retlige, økonomiske og faktiske sammenhæng i det samlede fusionsprojekt, den urigtige kvalificering af transaktionen som Asset Swap, den manglende hensyntagen til den konkurrencemæssige virkning af modydelsen for RWE AG’s erhvervelse af 16,67 % af kapitalandelene i E.ON SE samt den urigtige bedømmelse af konkurrenceretlige virkninger af transaktionen.
                  Kommissionen har navnlig undladt at foretage en forskriftsmæssig afgrænsning af markedet. Desuden har Kommissionen lagt en urigtig skønsbeføjelse til grund med hensyn til transaktionens virkninger og foretaget en urigtig bedømmelse af det incitament, der ved transaktionen er opstået for RWE til bevidst at tilbageholde produktionskapacitet. Kommissionen er for så vidt kommet til det urigtige resultat, at fusionen for det første kan prøves adskilt og for det andet ikke har negative virkninger for konkurrencen på fællesskabsplan.
               
            
         (1)  Rådets forordning (EF) nr. 139/2004 af 20.1.2004 om kontrol med fusioner og virksomhedsovertagelser (»EF-fusionsforordningen«) (EUT 2004, L 24, s. 1).